ধনেশ্বর বলতে শুরু করলেন— 'এক মৃতের সঙ্গে বিবাহ দিতে হবে আমার একমাত্র কন্যার— এই কথা ভেবে রাতে ঘুম হত না আমার। কিন্তু আমি ধর্মবিশ্বাসী ছিলাম। তাই মন শক্ত করে রওনা দিয়েছিলাম গভীর অরণ্যের পথে।' এই পর্যন্ত বলে ধনেশ্বর একটু থামলেন। তারপর যেন এক দীর্ঘশ্বাস ফেলে আবার বলতে শুরু করলেন— 'শেষ পর্যন্ত যখন পৌঁছলাম মন্দিরটির সামনে তখন সন্ধ্যা গড়িয়ে রাত নেমেছে। মন্দিরে ঢুকলাম মেয়েকে নিয়ে। বিস্তর পথ হেঁটে ক্লান্ত মেয়ে আমায় বলল, একটু খাওয়ার জল আনতে। আর সেটাই ছিল নিয়তির বিধান। তাই আমি জল আনতে যাওয়ার জন্য বাইরে যেতেই মন্দিরের দরজা বন্ধ হয়ে গেল আপনা থেকেই। এই ধরনের কিছু ঘটতে পারে ভেবেই মনকে শক্ত করে রেখেছিলাম।